Sushmita Banerjee

**Sushmita Banerjee** også kjent som **Sushmita Bandhopadhyay** og **Sayeda Kamala** (1964–2013) var en indisk aktivist og forfatter. Hun ble drept av mistenkte Taliban-jihadister utenfor sitt hjem i Afghanistan i 2013. Bollywood-filmen *[[Escape from Taliban]]* i 2003 er basert på hennes bok der hun deler sine opplevelser i Afghanistan under Taliban-styret.

## Bakgrunn
Hun ble født i Kolkata i India. Hun giftet seg med afghaneren Jaanbaz Khan i 1988. Ekteskapet, der hun var hindu og han muslim, ble ikke godtatt av Banerjees familie, som var fra den øverste Bramin-kasten. Giftemålet fant allikevel sted under en særlig ekteskapslov fra 1988 som tillot mennesker av forskjellige religioner å gifte seg. Fra 1989 til 1995 bodde hun bak 12 fot høye gjørmevegger, sammen med ektemannen og hans første kone, samt svogere og deres familier, i landsbyen Patiya nær Paktikas provinshovedstad Sharan. I Pakistan var Banerjee kjent som Sayeda Kamala.

Banerjee var utdannet sykepleier med gynekologi som spesialitet, og åpnet en kvinneklinikk og et apotek for kvinner i Patiya. Livet ble vanskeligere etter hvert som Taliban fikk mer makt, og mens ektemannen var i stand til å reise til og fra Kolkata, var Banerjees liv begrenset til familieeiendommen. Hun ble arrestert og i 1993 ble hun beordret til å stenge apoteket. Hun bestemte seg derfor for å flykte fra et livet hun hadde begynt å kalle et «mørkets fangehull», der ektemannens slektninger behandlet henne «som en løshund».

Banerjee forsøkte flere ganger å flykte fra Afghanistan. I 1994 kom hun seg til Islamabad i Pakistan, men hun ble sporet opp av mannens slektninger og sendt tilbake og holdt i husarrest. Det ble utstedt en fatwa mot henne og hun skulle etter planen dø den 22. juli 1995. Under sitt tredje fluktforsøk fikk hun hjelp fra landsbyens overhode, hun kom seg da til India i 1995 via Kabul .

## Forfatterskap
Etter å ha kommet trygt hjem til Bengal skrev Banerjee om flukten. Memoarene *Kabuliwalar Bangali Bou* (En Kabuliwalas bengalske kone) ble publisert i 1997, de er basert på hennes opplevelser i ekteskapet med en afghaner, og hennes tid i Afghanistan under Taliban-styret. Banerjee ble boende i Kolkata de neste 18 årene der hun skrev fire bøker til, alle om Taliban-styrets konsekvenser.

I 2003 kom Bollywood-filmen *Escape from Taliban,* med Manisha Koirala i hovedrollen, basert på Benerjees bok *Kabuliwala's Bengali Wife.* Filmen, som omhandlet både kvinneundertrykkelse og dødsstraff, var kontroversiell, og politiet har uttalt at filmen kan ha vært motivet for at hun senere ble drept.

### Bibliografi

* *Kabuliwalar Bangali Bou* (A Kabuliwala's Bengali Wife) (1997)
* *Talibani Atyachar—Deshe o Bideshe* *(Taliban atrocities in Afghanistan and Abroad)*
* *Mullah Omar, Taliban O Ami* (Mullah Omar, Taliban and I) (2000)
* *Ek Borno Mithya Noi* (*Not a Word is a Lie*) (2001)
* *Sabhyatar Sesh Punyabani* (The Swansong of Civilisation)

## Drapet
Etter hun returnerte til India var ektemannen med henne en periode før han igjen dro tilbake til Afghanistan. Da Banerjees foreldre døde, og forholdene i Afghanistan så ut til å bli bedre, bestemte hun seg for å dra tilbake til ektemannen i januar 2013, angivelig også for å drive en helseklinikk for kvinner. Natt til 5. september 2013 inntok væpnede menn familieeiendommen i Patiya. Ektemannen ble bundet mens Banerjee, kun iført nattkjole, ble ført bort med bind for øynene og avhørt i tre timer, før de skjøt henne 20 ganger. Liket ble etterlatt nær en madrasa i utkanten av Sharan. Drapet ble angivelig utført av medlemmer av Taliban, noe Taliban har benektet.

## Referanser